จับตา JAS วิ่งคึก! รับข่าวชนะคดี “NT” 4.7 พันล้าน
ลุ้นราคาหุ้น JAS บวกแรง หลังศาลปกครองกลางชนะข้อพิพาทกับ NT บังคับตามคำชี้ขาดของคณะอนุญาโตตุลาการเสียงข้างมาก ให้ NT รับผิดชำระเงินจำนวน 4.7 พันล้านบาท รวมดอกเบี้ย
ลุ้นราคาหุ้น JAS บวกแรง หลังศาลปกครองกลางชนะข้อพิพาทกับ NT บังคับตามคำชี้ขาดของคณะอนุญาโตตุลาการเสียงข้างมาก ให้ NT รับผิดชำระเงินจำนวน 4.7 พันล้านบาท รวมดอกเบี้ย
16 ก.พ. 2566

บริษัท จัสมิน อินเตอร์เนชั่นแนล จำกัด (มหาชน) หรือ JAS เปิดเผยข้อมูลผ่านระบบสารสนเทศ ตลาดหลักทรัพย์แห่งประเทศไทย (ตลท.) ว่า สืบเนื่องจากผลคำชี้ขาดของคณะอนุญาโตตุลาการ ฉบับลงวันที่ 29 เมษายน 2562 สำหรับข้อพิพาทระหว่าง บริษัท จัสมิน ซับมารีน เทเลคอมมิวนิเคชั่นส์ จำกัด (JSTC) ซึ่งเป็นบริษัทย่อยของบริษัทฯ กับบริษัท โทรคมนาคมแห่งชาติ จำกัด (มหาชน) หรือ NT เมื่อวันที่ 8 พฤษภาคม 2562 ซึ่งคณะอนุญาโตตุลาการ ได้มีคำชี้ขาดให้ NT รับผิดชอบชาระเงินส่วนแบ่งรายได้ ตั้งแต่งวดเดือนกันยายน 2551 ถึงวันที่ 3 ตุลาคม 2554
รวมทั้งดอกเบี้ยคิดเป็นจำนวนเงิน 2,517,742,568.66 บาท จนถึงวันที่เสนอข้อพิพาท (22 ธันวาคม 2557) เป็นค่าดอกเบี้ยจำนวน 877,608,644.07 บาท รวมยอดเงินต้นค้างชำระพร้อมดอกเบี้ยจำนวน 3,395,351,212.73 บาท และดอกเบี้ย ในอัตราร้อยละ 7.5 ต่อปีของต้นเงิน 2,517,742,568.66 บาท นับแต่วันที่เสนอข้อพิพาทเป็นต้นไปจนกว่าจะชำระเสร็จสิ้น
โดยต่อมา NT ได้ยื่นคำร้องต่อศาลปกครองกลางเพื่อขอเพิกถอนผลคำชี้ขาดของคณะอนุญาโตตุลาการ ซึ่งเมื่อวันที่ 15 กุมภาพันธ์ 2566 ศาลปกครองกลาง ได้มีคำพิพากษาให้บังคับตามคำชี้ขาดของคณะอนุญาโตตุลาการเสียงข้างมาก ให้ NT รับผิดชำระเงินจำนวน 3,395,351,212.73 บาท พร้อมดอกเบี้ยตามกฎหมาย ซึ่งคำนวณถึงวันที่ 15 กุมภาพันธ์ 2566 รวมเป็นเงินทั้งสิ้น 4,678,488,033.13 บาท
ทั้งนี้ เป็นที่น่าจับตาสำหรับราคาหุ้น JAS วันนี้ ที่คาดว่าจะปรับตัวขึ้นแรงตอบรับกับประเด็นข่าวดีวันนี้